## Metrovalencia mobilitza més de 1.400 persones diàries per a donar cobertura als servicis de Falles

*** Als 995 treballadors habituals se’ls sumen el reforç de 440 empleats cada dia entre el 15 i el 19 de març
* La plantilla de seguretat augmenta un 198 % i la de neteja de trens un 166 %**

Ferrocarrils de la Generalitat Valenciana (FGV) reforça els torns de treball de Metrovalencia del 15 al 19 de març amb més de 1.400 treballadors cada dia per a donar cobertura als servicis ordinaris i especials que s’han programat per a les Falles 2025.

En concret, una mitjana de 1.435 empleats, tant d’FGV com de borses de treball i contractes, desenrotllen la seua labor diàriament en les jornades de més afluència de viatgers en la xarxa de Metrovalencia, que unirà els diferents punts de la ciutat a on se celebren actes fallers, com són les *mascletaes*, els castells de focs artificials, les corregudes de bous, l’ofrena de flors a la Mare de Déu dels Desemparats, la nit del foc i la nit de la *cremà*.

Per a arribar esta xifra, l’empresa pública ha fet un important esforç econòmic per a contractar 440 empleats per a cada una de les principals jornades festives que complementaran el treball habitual de 995 agents de la plantilla de Metrovalencia que enfoquen les seues tasques en les Falles.

D’esta manera, per exemple, els servicis especials programats han suposat que el nombre de maquinistes del metro passe dels 117 habituals en el servici regular als 166 en sumar els extraordinaris, així com que els 68 conductors del tramvia s’eleven a 99. En definitiva, si se suma als maquinistes el personal que atén els usuaris en vestíbuls, andanes i trens la xifra se situa en 610 persones (398 amb metro i 212 amb tramvia) que cada dia donaran servici als prop de dos milions de viatgers que es preveuen que es desplacen per la xarxa de Metrovalencia entre el 15 i el 19 de març.

Però estos agents no seran els únics que atenguen els usuaris perquè els tres espais del client (Xàtiva, Colón i Alacant) i el Centre d’Atenció al Client de Benimaclet, els Operadors d’Atenció al Viatger (OAV) del Lloc de Comandament i el telèfon d’informació gratuït (900 46 10 46) també incrementaran els seus efectius fins als 23 treballadors, 7 d’ells de reforç, per a ajudar amb qualsevol dubte als usuaris, molts d’ells de fora de València.

Altres seccions que també eleven el nombre d’efectius són el Lloc de Comandament, que tindrà 39 treballadors cada dia, 9 dels quals de reforç, per a organitzar i controlar els milers d’operacions que es desenrotllaran al llarg d’estos cinc dies.

**Manteniment i tallers**

En el departament de Manteniment, 300 professionals, 48 d’ells de reforç, s’encarregaran diàriament que totes les instal·lacions estiguen a punt per a realitzar la seua comesa, tant el servici de peatge com les unitats de Vies i Infraestructures, Electrificació i Senyalització i d’Equipament i Arquitectura. Esta última inclou la cura de les escales mecàniques, ascensors, xicotetes obres o actuacions imprevistes i la neteja d’estacions, tan important durant les Falles.

De fet, l’increment de la plantilla de neteja en les instal·lacions és del 33 % durant estos dies, ja que passa de 105 a 140 persones, 35 reforços per a una tasca fonamental durant les Falles.

Pel que fa als tallers, i tenint en compte que el de València Sud no està operatiu després de quedar greument danyat per les inundacions del 29 d’octubre, els seus 167 treballadors distribuïts entre Machado, Tarongers i Natzaret, compten en Falles amb el suport extra de 5 treballadors.

En l’apartat concret de la neteja de trens, els 21 empleats habituals tenen el suport d’altres 35 de reforç, la qual cosa suposa un 166 % d’augment de plantilla fins a arribar a les 56 persones dedicades a esta labor.

**Seguretat**

Així mateix, FGV ha reforçat de manera especial el departament de seguretat, a causa del gran nombre de desplaçaments que s’esperen en el transport suburbà en Falles. De fet, l’augment de plantilla que experimenta esta secció és del 198,98 %, atés que l’habitual centenar de vigilants s’elevaran fins a quasi els tres-cents en les principals jornades de les Falles 2025.

Este notable increment de personal té com a conseqüència immediata una major presència de vigilants en les andanes, metros i tramvies que reportaran seguretat als usuaris de Metrovalencia en unes dates en què les aglomeracions i robatoris de carteristes s’eleva per damunt de la mitjana de la resta de l’any.

Durant les Falles, agents de la Policia Autonòmica i Nacional també es troben presents en les estacions, metros i tramvies per a donar cobertura al dispositiu de seguretat organitzat a este efecte. La coordinació també arriba a la Policia Local, especialment en qüestions de trànsit rodat per al pas dels tramvies pels carrers de València.

Fecha: 18/03/2025